Omnibus presentes litteras inspecturis, nos Stephanus, archidiaconus Flavigniacensis, et nos Girardus, archipresbiter Eduensis, notum facimus quod in nostra presencia propter hoc specialiter constitutus dictus Bacheler de Gayes confitetur se debere reverendo patri Hugoni, Dei gratia episcopo Eduensi, XXX libras Viennensium, ex causa mutui, pro qua pecunia solvenda eidem domino episcopo dictus Bacheler ponit, assidet et assignat in responsionem eidem episcopo medietatem clausi vinearum sitarum in territorio de Valome, in parrochia de Lucenay, que medietas est de feodo dicti domini episcopi Eduensis, et quam medietatem dictus Bacheler tenet in feodo a domino episcopo Eduensi, prout coram nobis confitetur, et promittit idem Bacheler, per juramentum suum super hoc coram nobis corporaliter prestitum, nichil petere seu eciam reclamare vel recipere de fructibus medietatis dicti clausi quousque dicto domino episcopo de dicta pecunia fuerit plenarie satisfactum. Abrenuncians, etc. [sic]. Datum anno Domini Mº CCº octogesimo sexto, mense novembri.